REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/212-13

5. jun 2013. godine

B e o g r a d

ZAPISNIK

23. SEDNICE ODBORA ZA ZAŠTITU ŽIVOTNE SREDINE,

ODRŽANE 5. JUNA 2013. GODINE

Sednica je počela u 10,05 časova.

Sednicom je predsedavala Milica Vojić Marković, predsednik Odbora.

Sednici su prisustvovali članovi Odbora: Aleksandra Tomić, Zoran Bojanić, Jelena Mijatović, Biljana Ilić Stošić, Gordana Čomić, Ljuban Panić, Ivan Karić, Živojin Stanković, Ivana Dinić i Jelena Travar Miljević.

Sednici nisu prisustvovali članovi Odbora: Željko Sušec, Ivan Jovanović, Dejan Nikolić, Judita Popović, Konstantin Arsenović i Zoran Vasić (niti njihovi zamenici).

Iz Ministarstva energetike, razvoja i zaštite životne sredine, sednici je prisustvovao Mirko Grubišić, pomoćnik ministra. Iz Agencije za zaštitu životne sredine su prisustvovali: Filip Radović, direktor, Nebojša Redžić, načelnik Odeljenja za Nacionalni registar izvora zagađivanja i Ljiljana Đorđević, savetnik. Sednici su prisustvovali i Radiša Milošević, predsednik Opštine Batočina, Jelena Dogandžić stručni saradnik za zaštitu životne sredine u Regionalnom centru za upravljanje otpadom JKP ''Duboko'', Užice, Jelena Mićić i Bojana Nikolić iz Centra modernih veština, Vladimir Radojčić iz Balkanskog fonda za lokalne inicijative, Vladimir Pavlović, koordinator Centra za evropske integracije, Beogradska otvorena škola, Valentina Đureta, koordinatorka alumni programa, Beogradski fond za političku izuzetnost i Jelena Beronja iz Nacionalnog komiteta UNEPA za Srbiju, Program za zaštitu životne sredine Ujedinjenih nacija.

Pozdravljajući prisutne, predsednik Odbora je istakla da je Generalna skupština Ujedinjenih nacija odredila 5. juni za Dan zaštite životne sredine. Obavestila je članove Odbora da će na svaku sednicu Odbora pozivati predstavnike nevladinih organizacija, u okviru realizacije inicijative za uvođenje tzv „zelene stolice“, kao mehanizma kojim se obezbeđuje veća javnost rada Odbora i omogućuje uticaj zainteresovanih strana u procesu donošenja odluka, a što je u skladu sa odredbom člana 63. stav 2. Poslovnika Narodne skupštine, na osnovu koje Odbor može da omogući prisustvo, odnosno učešće predstavnika građana i udruženja građana na sednici Odbora u raspravi o određenim pitanjima iz oblasti zaštite životne sredine.

Na predlog predsednika Odbora, jednoglasno je usvojen sledeći

D n e v n i r e d :

1. Razmatranje Izveštaja o upravljanju otpadom na teritoriji Republike Srbije, i
2. Primeri dobre prakse upravljanja otpadom u lokalnim samoupravama.

Pre prelaska na rad po tačkama utvrđenog dnevnog reda, jednoglasno je usvojen Zapisnik 22. sednice Odbora, održane 18. aprila 2013. godine.

Prva tačka dnevnog reda - **Razmatranje Izveštaja o upravljanju otpadom na teritoriji Republike Srbije**

Direktor Agencije za zaštitu životne sredine Filip Radović istakao je da je Agencija završila veliki projekat Centra za upravljanje životnom sredinom, tako da je Nacionalni registar izvora zagađenja , ugradnjom novog norveškog softvera, podignut na viši nivo. Aktivnosti Agencije su se manifestovale i na evropskom nivou, tako da se Agencija, po svojim aktivnostima sada nalazi na 9. mestu na sajtu evropske agencije, a bila je na 29. mestu. Nebojša Redžić, načelnik Odeljenja za Nacionalni registar izvora zagađivanja je objasnio da je zakonski osnov da se podaci za Izveštaj o upravljanju otpadom u Republici Srbiji prikupljaju prema metodologiji za nacionalni i lokalni registar izvora zagađivanja, kao i prema Pravilniku o obrascu dnevne evidencije i godišnjeg izveštaja o upravljanju otpadom. Ceo Izveštaj je podeljen na nekoliko celina, u zavisnosti od vrste otpada. Naglašeno je da je, što se tiče komunalnog otpada, generisano oko 2,7 miliona tona, a prikupljeno 2,1 milion tona, što je oko 1 kilogram komunalnog otpada po stanovniku. Osim toga, sve veći broj opština primenjuje pravilnike i mere svoje količine otpada, što doprinosi uspešnosti prikupljanja podataka. Primećeno je da je količina prikupljenog i deponovanog otpada od strane opštinskih javnih preduzeća oko 700 hiljada tona manja, što upućuje na činjenicu da ima preko tri hiljade divljih deponija u Srbiji. Agencija za zaštitu životne sredine skuplja podatke o industrijskom otpadu u skladu sa zakonom. Najveći deo industrijskog otpada čini pepeo iz termoelektrana, šljaka, mulj i otpad koji potiče iz prehrambene industrije. Što se tiče tretmana, najčešće se primenjuju tretmani za reciklažu organskih materija iz otpada, reciklažu metala i tretman neorganskog otpada. Istaknuto je da postoji problem dostavljanja podataka o generisanom otpadu. U posebne tokove otpada spadaju električni i elektronski otpad, azbest, gume, akumulatori i baterije, ulja i vozila. Precizniji su podaci o farmaceutskom, odnosno medicinskom otpadu, a medicinske ustanove ne prepoznaju druge vrste otpada, koje su prema Pravilniku o medicinskom otpadu, deklarisane kao komunalni otpad. Nacionalni cilj za 2011. godinu, što se tiče ambalaže i ambalažnog otpada, je bio 10%, a ostvaren je u vrednosti od 14, 5% . U prekograničnom prometu otpada ukupna količina izvoza je oko 161.000, a uvezeno je 205.000 tona. Ministarstvo je izdalo ukupno 64 dozvole za tretman neopasnog i opasnog otpada, pokrajinski Sekretarijat izdao je 61 dozvolu za tretman neopasnog i 34 za opasan otpad, a lokalne samouprave koje imaju nadležnost samo nad neopasnim otpadom, 253 dozvole. Prema prikupljenim podacima od opština, koji su dostavljani Ministarstvu, organizovano prikupljanje otpada je obuhvatilo 77% stanovništva, a u cilju što boljeg upravljanja svim vrstama otpada, započeta je izgradnja 26 novih gradskih reciklažnih centara. Istaknuto je i da je nekoliko puta u 2011. godini pokrenuta akcija za čišćenje lokalnih deponija koje su uklanjane, ali su se ponovo pojavljivale zbog neodgovarajućeg upravljanja otpadom na nivou lokalnih samouprava.

U diskusiji su učestvovali: Milica Vojić Marković, Nebojša Redžić, Mirko Grubišić, Aleksandra Tomić, Gordana Čomić, Ivan Karić i Radiša Milošević.

U diskusiji je postavljeno pitanje na koji način bi narodni poslanici mogli da pomognu da se zakon promeni, tako da svi koji su u obavezi da dostavljaju podatke o medicinskom otpadu, to i urade, s obzirom da od 79 centara koji prerađuju medicinski otpad, podatke dostavlja samo tridesetak, a sve češće se na lokalnim deponijama nalazi opasan medicinski otpad. Postavljeno je i pitanje da li se dostavljeni podaci mogu koristiti, da li su centri obavezni da dostavljaju podatke, i da li su sankcionisani oni koji ih ne dostavljaju? Izraženo je mišljenje da se država izlaže velikim troškovima, a stanovništvo opasnosti po zdravlje i bezbednost ukoliko nemamo zakone koji su upotrebljivi. Odgovoreno je da inspekcija kontroliše dostavljanje periodičnih izveštaja i da ima obavezu da obilazi reciklažne centre i isprati tokove otpada, a posebni tokovi otpada će se definisati novim zakonom. S obzirom da je bilo problema u vezi sa opasnim otpadom, ubrzala se isplata reciklerima. Rečeno je i da je Srbija jedna od retkih zemalja koja je dala dobar primer, tako što izdvaja 474 evra podsticajnih sredstava za upravljanje otpadom po toni, i tako je pokrenula reciklažnu industriju. Što se tiče upravljanja medicinskim otpadom, uglavom se čekaju lokacijske dozvole za upravljanje opasnim otpadom. U diskusiji je primećeno da je statistika kojom se raspolaže diskutabilna, s obzirom da svi ne dostavljaju izveštaje. Zbog toga je potrebno kreirati društvo u kome će se doneti strategija upravljanja otpadom na zadovoljstvo svih građana, a potrebno je da ovo bude jedna od glavnih ekonomskih grana. Predloženo je i da se Odbor obavesti o nalazima u Izveštaju Agencije za borbu protiv korupcije i svih nadležnih organa, o tome šta se dešavalo sa otpadom, kao i da inspekcijski organi podnose izveštaj Odboru. Postavljeno je i pitanje ko kontroliše hemikalije poslednjih devet meseci. Objašnjeno je da se kontinuirano obavljaju svi poslovi koje je imala Agencija za hemikalije, samo u novoj formi, koju predstavlja odeljenje za hemikalije u okviru ministarstva. Zamoljeno je da se „politički folklor“, koji je postojao prilikom vođenja negativne kampanje protiv bivšeg ministra za zaštitu životne sredine, kada su u pitanju Fond za zaštitu životne sredine i reciklaža, ostavi po strani kada je u pitanju zaštita životne sredine, jer će to samo naneti štetu za sve, posebno imajući u vidu pregovore, u kojima će pitanje zaštite životne sredine biti jedna od velikih i važnih tema. Naglašeno je da je potrebno, kada je u pitanju upravljanje otpadom, nastaviti kampanju o reciklaži, o otpadu, kao i o kulturi ophođenja sa otpadom, a za to je potrebno odvojiti sredstva iz Budžeta RS. Predloženo je i da se Odboru dostavi spisak preduzeća koja nisu dostavljali tražene podatke Agenciji za zaštitu životne sredine. Skrenuta je pažnja na pitanje bacanja hrane i postavljeno je pitanje da li imamo podatke u vezi sa tim. Objašnjeno je da jedna trećina komunalnog otpada potiče od hrane. U diskusiji je istaknuto da, prema mišljenju Zelenih Srbije, treba da postoji jedinstveno ministarstvo za prirodne resurse i zaštitu životne sredine. Radiša Milošević, predsednik Opštine Batočina i predsednik Odbora za zaštitu životne sredine u Stalnoj konferenciji gradova i opština je istakao da gradovi i lokalne samouprave nemaju dovoljan kapicitet ni u ljudstvu, ni u resursima, ni u novcu da urade sve što je potrebno da se sprovedu propisi u oblasti upravljanja otpadom. Ukazano je na činjenicu da je država od 2004. godine sve manje pažnje poklanjala oblasti zaštite životne sredine, jer nije isto ako postoji ministarstvo za životnu sredinu ili sektor ili odeljenje u ministarstvu, a u tome se ogleda odnos države prama nekoj oblasti. Trebalo bi da postoji 26regionalnih deponija, a do sada ih ima šest.

Odbor je, na predlog člana Gordane Čomić, zaključio da je potrebno da se Odboru dostavi spisak preduzeća koja nisu dostavila tražene podatke Agenciji za zaštitu životne sredine.

Na predlog predsednika Odbora, Odbor je jednoglasno doneo zaključak da je neophodno obezbediti namensko trošenje sredstava u Budžetu Republike Srbije, koja su prikupljena od naknada za zagađivanje životne sredine, kako bi se obezbedilo kvalitetno kontinuirano sprovođenje državnog monitoringa (kontrole i praćenja) stanja životne sredine, u cilju obezbeđivanja adekvatnog sistema zaštite životne sredine.

Na predlog predsednika Odbora, Odbor je jednoglasno odlučio da Narodnoj skupštini podnese Izveštaj da je razmotrio Izveštaj o stanju životne sredine u Republici Srbiji za 2011. godinu, koji je podnela Vlada Republike Srbije, na osnovu člana 76. Zakona o zaštiti životne sredine, koji bi obuhvatio i zaključak Odbora, kao i da predloži da se razmatranje Izveštaja o stanju životne sredine u Republici Srbiji za 2011. godinu obavi i na sednici Narodne skupštine, s obzirom da je ovaj izveštaj Vlada podnela Narodnoj skupštini.

Druga tačka dnevnog reda - **Primeri dobre prakse upravljanja otpadom u lokalnim samoupravama**

Jelena Dogandžić iz Regionalnog centra za upravljanje otpadom ''Duboko'' iz Užica navela je da je „Duboko“ za sada deponija isključivo za neopasni komunalni otpad i da JKP ''Duboko'' rukovodi sa devet lokalnih samouprava Zlatiborskog i Moravičkog okruga. Otpad se svakodnevno doprema za sada iz sedam od devet lokalnih samouprava zbog problema transfer stanica. Deponija je počela sa radom pre dve godine. Osim u opštine Čajetina i Bajina Bašta, kamioni JKP ''Duboko'' odlaze u lokalne samouprave i svakodnevno dovoze otpad, iako je prvobitno bilo zamišljeno da svako JKP na nivou svoje lokalne samouprave prikuplja otpad do transfer stanica, a odatle da se dovozi na deponiju. Oko četiri do pet hiljada tona mesečno otpada se dopremi. Zaključila je da ima mnogo više otpada nego što je predvidela Studija o proceni životne sredine (60 000 tona godišnje), i Studija izvodljivosti. Proces upravljanja otpadom na ovoj deponiji vrši se tako što se svaki kamion koji dovozi otpad na kompleks deponije meri na kolskoj vagi, evidentira se količina doveženog otpada, a zatim se otpad odvozi u Centar za sekundarnu selekciju otpada, gde se izdvajaju sekundarne sirovine koje se tu privremeno skladište i predaju ovlašćenim operaterima na nivou cele Republike, a ostatak otpada se deponuje. Kompleks deponije je na 15 hektara, a otpad se deponuje za sada na oko 5 hektara, po principu etaže. Deponiji ima razvijene Službu upravljanja otpadom i Sektor zaštite životne sredine, tako da se podaci redovno dostavljaju Agenciji, jer se vodi i dnevna i godišnja evidencija o otpadu, kao i kontroli vode, vazduha i zemljišta. Istaknuto je da je na deponiji uspostavljen monitoring, kao i da je to jedina deponija koja ima deponijsku laboratoriju u svom kompleksu, u kojoj se vodi kontrola prečišćavanja otpadnih voda, podzemnih i površinskih voda u postrojenju za prečišćavanje otpadnih voda, a u skladu sa zakonima iz oblasti zaštite životne sredine, zaštite vode, vazduha i zemljišta. Deponija je dobila kredit Evropske banke i da finansira se iz više izvora. Poštuju se svi propisi EU i zakoni Republike Srbije, a uspostavljen je i monitoring u skladu sa Uredbom o odlaganju otpada na deponije. Problem sa kojim se deponija suočava je nedostatak primarne selekcije. Iz pomešanog komunalnog otpada maksimalno se izdvaja od 6 do 8% sirovina. Sirovina koja se izdvaja iz pomešanog komunalnog otpada se predaje i to papir i karton (u Fabriku kartona „Umka“), gvožđe (u Centar za reciklažu u Beogradu), pet boce (u „Eurofil“), plastične kese i tetrapak (u Brzan). Postoje operateri koji preuzimaju sve vrste sekundarnih sirovina. U Užicu je u toku pilot projekat za razvoj primarne selekcije. Svest građana je na visokom nivou. Otpad se razvrstava na suvi i mokri otpad. Investicije za nabvku opreme, kontejnera i mehanizacije su velike. Obaveza lokalne samouprave je da, u skladu sa lokalnim planom upravljanja otpadom, razvija primarnu selekciju. Osim u Užicu gde se sprovodi ovaj pilot projekat i u Čačku, gde se odvaja oko 30%, u ostalim lokalnim samoupravam se ništa ne radi po tom pitanju. Veliki problem je što nisu regulisani drugi tokovi otpada, npr. pepela i klaničnog otpada, ali je zato tok medicinskog otpada regulisan, jer imaju dobru saradnju sa Zavodom za javno zdravlje i sa Zdravstvenim centorom u Užicu, koji moraju da imaju završni dokument da su tretirani otpad predali na deponovanje. Aplicirano je, preko IPA fondova za projekte preko-granične saradnje, i dobijena su sredstava za projekat razvoja primarne selekcije otpada u školama, u kom učestvuje po 14 osnovnih i srednjih škola iz Užica i iz Tuzle. Pokušaće da ovaj projekat razviju i u ruralnim delovima i u drugim lokalnim samoupravama koje su članice ''Dubokog'', kako bi se otpad razvrstavao na mestu nastanka. Zaključujući svoje izlaganje, apelovala je da se pomogne lokalnim samoupravama kako bi se pronašao mehanizam da se primarna selekcija otpada uvede kao obavezna. Građani Užica plaćaju dve takse: taksu za sakupljanje otpada – JKP „Bioktoš“ i taksu za deponovanje – JKP „Duboko“, kroz sistem objedinjene naplate.

U diskusiji koja je usledila, učestvovali su: Milica Vojić Marković, Radiša Milošević, Vladimir Radojčić i Vladimir Pavlović.

Istaknuto je da u Srbiji ima, ne računajući Suboticu, sedam regionalnih deponija, od kojih su tri koncesijske. Deo lokalnih samouprava se udružuje, formira zajednička preduzeća i tenderom traže strateškog partnera. Konstatovano je da postoji problem upravljanja otpadom koji je zajednički, a lokalnim samoupravama su date nadležnosti, ali ne i sredstva. Istaknuto je da bi, kada se u pregovorima otvori Poglavlje 27, trebalo da se pita i lokal, da ne bismo došli u situaciju da, kao neke države koje su ušle u Evropsku uniju, prihvatimo neke uslove koje kasnije nećemo biti u mogućnosti da ispunimo. Ukazano je na to da je zakon donet kao pokušaj države da odgovori na problem upravljanja otpadom, ali da je on takav da ga nije moguće primenjivati u potpunosti, što ukazuje na to da ovaj problem nije sagledan na pravi način.

Ukazano je na problem opredeljivanja i kupovine parcela, kao i dobijanja lokacijske dozvole za transfer stanice. Sistemski je rešeno da, bez obzira na regionalnu deponiju, ukoliko je udaljenost veća od 32 kilometra, svaka lokalna samouprava ima transfer stanicu sa reciklažnim dvorištem gde se sakuplja deo reciklaže, pa kad se nakupi dovoljno otpada, vozi se na deponiju.

Odbor je informisan o tome da je „Zelena inicijativa“ u prethodnih 16 meseci radila na unapređenju sistema za upravljanje otpadom u Srbiji i to na rešavanju problema individualnih sakupljača, podsticanje i njihovo organizovanje u socijalne zadruge i povećanje učešća građana u primarnoj selekciji. Uspešno je uključeno preko 10 000 građana u 24 lokalne zajednice, koji su sakupili 74 tone otpada koji su bili primarno selektirani, i u saradnji sa reciklažnim biznisima otpremljeni na reciklažu. Osnovane su zadruge sakupljača u Požarevcu i Beogradu, a izrađena je i baza reciklažnih ostrva u Srbiji, gde se na lokacijama u 40 gradova nalaze kontejneri za odvojeno prikupljanje otpada.

Rečeno je i da je urađeno 99% nacrta zakona o upravljanju otpadom, koji će biti objavljen na sajtu Ministarstva, ali i naglašeno da se moraju organizovati javne rasprave.

Ukazano je na činjenicu da je, kada se otvori Poglavlje 27 u pregovorima za pristupanje Evropskoj uniji o uvođenju standarda, vrednosti i pravnih tekovina Evropske unije u oblasti životne sredine, liderska uloga na državi, ali da to ne znači da država treba da ima monopol da taj proces vodi sama. To podrazumeva da država mora da odeđeni broj pravnih akata iz ove oblasti uvede u domaći pravni sistem, a pregovaraće se samo o tome u kom roku će oni biti uvedeni u naš pravni poredak, da li u periodu od četiri do šest godina, koliko prosečno traju pregovori, ili će nam biti odobre tzv. prelazni rok od nekoliko godina nakon što Srbija uđe u Evropsku uniju. Istaknuto je i da je od suštinske važnosti, kada je u pitanju politika životne sredine, da uvođenje pravnih standarda košta, a da mi imamo ograničene resurse na svim nivoima, i finansijske, i ljudske i institucionalne. Evropska komisija hvali administrativne kapacitete Srbije, koji pravno-tehnički završavaju posao, ali niko ne govori o tome šta je sa primenom. Predloženo je, kada bude bio rađen skrining i priprema pregovaračke pozicije, da se organizuju forumi za svako od sektorskih poglavlja, na kojima bi mreže nevladinih organizacija mogle da pomognu da se ceo proces sagleda kao jedan partnerski proces.

Sednica je završena u 12,00 časova.

SEKRETAR PREDSEDNIK

Milica Bašić Milica Vojić Marković